ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

за дейността на Европейския фонд за приспособяване към глобализацията през 2010 г.

СЪДЪРЖАНИЕ

1. Въведение 4

2. Преглед на дейността на ЕФПГ през 2010 г. 4

3. Последващи действия във връзка с годишния отчет за дейността на ЕФПГ през 2009 г. 5

4. Анализ на дейността на ЕФПГ през 2010 г. 6

4.1. Получени заявления 6

Таблица 1 — заявления, получени през 2010 г. 7

4.1.1. Получени заявления според държавата-членка и сектора 7

4.1.2. Получени заявления според размера на поисканата сума 8

4.1.3. Получени заявления според броя на работниците от целевата група за помощ 8

4.1.4. Получени заявления според размера на поисканата сума за отделен работник 8

4.1.5. Получени заявления според критерия за намеса 9

4.2. Предоставени участия 9

Таблица 2 — подробна информация за участията, предоставени през 2010 г. 10

Таблица 3 — участия от ЕФПГ, предоставени през 2010 г.: Профил на работниците 11

4.2.1. Действия, финансирани с помощта на ЕФПГ 12

4.2.2. Допълняемост с действия, финансирани от структурните фондове, и по-специално от Европейския социален фонд (ЕСФ) 12

4.3. Случаи, които не отговарят на условията за финансово участие от страна на ЕФПГ 13

4.4 Резултати, постигнати от ЕФПГ 13

4.4.1. Заключителни отчети, представени от държавите-членки през 2010 г. относно изпълнението на финансовите участия 14

4.4.2. Обобщение на резултатите и добрите практики, отчетени през 2010 г. 14

Таблица 4 — окончателните отчети, получени през 2010 г. — преглед на резултатите 15

4.4.3. Подробности за приложените през 2010 г. мерки 15

4.5. Финансов отчет 19

4.5.1. Финансово участие от ЕФПГ 19

4.5.2. Разходи за техническа помощ 20

4.5.3. Докладвани или приключени случаи на нередности 21

4.5.4. Прекратяване на финансовото участие от ЕФПГ 21

Таблица 6 — Досиета, прекратени през 2010 г. 22

4.6. 22

Дейности по предоставяне на техническа помощ, предприети от Комисията 22

4.6.1. Информация и публичност 22

4.6.2. Срещи с националните органи и социалните партньори 23

4.6.3. Средносрочна оценка на ЕФПГ 23

5. Тенденции 23

6. Заключение 26

ПРИЛОЖЕНИЕ 1 27

1. Въведение

Европейският фонд за приспособяване към глобализацията (ЕФПГ) e създаден с Регламент (ЕО) № 1927/2006[1], за да се покаже солидарност с работниците, съкратени вследствие на значими структурни промени в моделите на световната търговия, и да им се окаже подкрепа. Той е замислен като средство за постигане на баланс между общите дългосрочни ползи от отворената търговия от гледна точка на растежа и заетостта и евентуалното неблагоприятно въздействие, което глобализацията оказва в краткосрочен план, особено върху заетостта на най-уязвимите и най-слабо квалифицирани работници. Правилата бяха изменени с Регламент (ЕО) № 546/2009 от 18 юни 2009 г.[2], за да се постигне по-ефективна реакция в отговор на световната финансова и икономическа криза.

С член 16 от Регламент (ЕО) № 1927/2006 се изисква преди 1 юли всяка година Комисията да представя на Европейския парламент и на Съвета количествен и качествен отчет за дейността на ЕФПГ през предходната година. Отчетът следва да бъде съсредоточен основно върху резултатите, постигнати от ЕФПГ, и да съдържа по-специално информация за подадените заявления, приетите решения, финансираните действия, включително тяхната допълняемост с действията, финансирани от структурните фондове, особено от Европейския социален фонд (ЕСФ), и прекратяването на предоставяното финансово участие. В него следва да се съдържа също информация за исканията, които са били отхвърлени поради недостиг на бюджетни кредити или защото не отговарят на условията.

2. Преглед на дейността на ЕФПГ през 2010 г.

През 2010 г. Комисията получи 31 заявления за финансово участие от страна на ЕФПГ — с едно повече от получените през 2009 г. Подробна информация относно заявленията е представена в раздел 4.1 и в таблица 1.

През 2010 г. бюджетният орган взе 31 решения за мобилизиране на ЕФПГ, което представлява увеличение с 300 % по отношение на решенията и увеличение с 60 % по отношение на съвместното финансиране от ЕФПГ в сравнение с 2009 г. Подробна информация относно предоставеното финансово участие е представена в раздел 4.2 и в таблици 2 и 3.

През 2010 г. Комисията получи четири заключителни отчета за изпълнението на участията на ЕФПГ. Подробна информация относно заявленията е представена в раздел 4.4 и в таблица 4. Шест финансови участия на ЕФПГ, предоставени през предходни години, бяха прекратени (подробна информация e представена в раздел 4.5.4 и в таблица 6). Беше предоставена техническа помощ по инициатива на Комисията (член 8, параграф 1 от Регламента за ЕФПГ). Подробна информация e представена в раздел 4.6 и в таблица 5.

През 2010 г. Комисията въведе новата процедура на вземане на решения, установена в края на 2009 г. Тя започна също така подготовка за консултациите относно предстоящото преразглеждане на ЕФПГ след 2011 и след 2013 г., изисквано съгласно член 1, параграф 1а и член 20 от Регламента за ЕФПГ. Подробна информация e представена в раздели 3 и 4.5.2.

3. Последващи действия във връзка с годишния отчет за дейността на ЕФПГ през 2009 г.

Регламент (ЕО) № 546/2009 за изменение на Регламент (ЕО) № 1927/2006 за създаване на ЕФПГ

Извършеното през 2009 г. изменение на Регламент (ЕО) № 1927/2006 доведе до значително усъвършенстване на ЕФПГ, като на държавите-членки бяха предоставени по-добри условия за кандидатстване за съвместно финансиране от ЕФПГ, за да могат по-успешно да се справят с отрицателните последици от глобалната финансова и икономическа криза върху заетостта. Това намери отражение в броя на заявленията, получени през 2010 г., който остана на същото високо ниво както през предходната година (31 заявления през 2010 г., в сравнение с 30 заявления през 2009 г.). Кандидатстването за помощ от ЕФПГ безспорно беше улеснено както от въведената във връзка с кризата временната дерогация, която включваше увеличаване на процента на съфинансиране до 65 %, така и от трайното намаляване на прага на съкратените работници на 500 и удължаването на срока на прилагане на 24 месеца, считано от датата на заявлението.

Резултатите, и по-специално ефектът от предоставената от ЕФПГ подкрепа за намиране на работа за съкратените работници, ще станат ясни след приключването на проектите. През ноември/декември 2011 г. пред Комисията ще бъдат представени първите заключителни отчети за удължения срок на прилагане (24 месеца от датата на заявлението).

Улесняване на вземането на решения по заявления за участие от ЕФПГ: процедура за подаване на предложения до Съвета и до Европейския парламент

Предоставените от ЕФПГ финансови участия през 2010 г. бяха разглеждани съгласно установените в края на 2009 г. нови процедури за вземане на решение от ЕФПГ. Бяха положени значителни усилия да бъде ускорен процесът на вземане на решения съгласно правилата, установени в настоящия регламент. Бързината, с която ЕФПГ се намесва, както и ролята и потенциалът му като инструмент за проява на солидарност бяха приоритетни въпроси през цялата година, особено по време на започналите през втората половина на 2010 г. консултации с държавите-членки относно предстоящото преразглеждане на ЕФПГ след 2011 и след 2013 г.

4. Анализ на дейността на ЕФПГ през 2010 г.

4.1. Получени заявления

Получените от Комисията 31 заявления през 2010 г. (вж. таблица 1) са с едно повече от получените през 2009 г. Регламент (ЕО) № 546/2009, приет на 18 юни 2009 г., се прилага по отношение на всички заявления (т.е. 65 % съфинансиране, 24-месечен срок на прилагане, считано от датата на подаване на заявлението, и др.).

12 държави-членки подадоха заявления, насочени към 31 995 съкратени работници, а поисканото участие от ЕФПГ възлизаше на 169 994 542 EUR. Три държави-членки подадоха заявления за първи път през 2010 г.: Чешката република, Полша и Словения.

Таблица 1 — заявления, получени през 2010 г.

[pic]4.1.1. Получени заявления според държавата-членка и сектора

Получените 31 заявления бяха свързани с 16 сектора[3]. Седем от тях са сектори, за които през 2010 г. за първи път беше подадено заявление до ЕФПГ: те са подчертани в списъка по-долу. Подаването на редица заявления беше улеснено от възможността да се кандидатства съгласно дерогацията във връзка с кризата.

Австрия (две заявления: основни метали , електронно оборудване), Белгия (едно заявление: автомобилна промишленост), Чешката република (едно заявление: търговия на дребно ), Дания (четири заявления: машини/оборудване, строителство на плавателни съдове ), Франция (едно заявление: автомобилна промишленост), Германия (едно заявление: машини/оборудване), Ирландия (три заявления: строителство), Нидерландия (седем заявления: електронно оборудване, печатна промишленост, финансови услуги , търговия на едро ), Полша (три заявления: автомобилна промишленост, машини/оборудване), Португалия (едно заявление: производство на обувки ), Испания (шест заявления: автомобилна промишленост, облекло, скални материали/мрамор , търговия на дребно ), Словения (едно заявление: облекло).

4.1.2. Получени заявления според размера на поисканата сума

Държавата-членка, подаваща заявление за подпомагане от ЕФПГ, трябва да изготви съгласуван пакет от мерки, който в най-голяма степен отговоря на профила на целевата група работници, и да вземе решение за размера на помощта, която иска да ѝ бъде предоставена. Регламентът за ЕФПГ не препоръчва, нито ограничава общия размер на исканата сума, но при оценката на заявлението от страна на Комисията могат да възникнат въпроси, които да станат причина държавата-членка да преразгледа предложения пакет персонализирани услуги и съответно — размера на исканата сума.

Поисканите финансови участия от ЕФПГ за отделно досие през 2010 г. варират от 114 250 EUR до 38 052 069 EUR (средно 5 483 695 EUR).

4.1.3. Получени заявления според броя на работниците от целевата група за помощ

Общият брой на работниците, към които са насочени мерките, предложени за получаване на съфинансиране от ЕФПГ, е 31 995. Цифрите варират от 120 до 2 593 работници, като три от заявленията са насочени към повече от 2 000 работници, четири заявления обхващат между 1000 и 2000 работници, а 21 — по-малко от 1 000 работници[4].

Възможно е да има разлика в броя на работниците, засегнати от съкращенията, и в броя на работниците от целевата група за помощ от ЕФПГ, ако кандидатстващата държава-членка е решила да насочи помощта от ЕФПГ към конкретни групи работници, например такива, изправени пред изключителни затруднения да останат на пазара на труда, и/или към крайно нуждаещи се от помощ. Възможно е някои от засегнатите работници да получават помощ извън ЕФПГ, други пък може сами да си намерят нова работа или да решат да се възползват от ранно пенсиониране, което означава, че те няма да бъдат в целевата група за мерките по ЕФПГ.

4.1.4. Получени заявления според размера на поисканата сума за отделен работник

Предложените суми за отделен работник през 2010 г. варираха от малко над 600 EUR до над 23 000 EUR.

В съответствие с условията на регламента кандидатстващите държави-членки по своя преценка определят пакета индивидуални услуги, които предлагат на съответните съкратени работници. Поисканата сума за отделен работник, засегнат от съкращения, следователно може да варира в зависимост от тежестта на съкращенията, ситуацията на засегнатия пазар на труда, конкретните обстоятелства при работниците от целевата група, вече предвидените от държавата-членка мерки и разходите за предоставянето на услугите в съответната държава-членка или регион.

4.1.5. Получени заявления според критерия за намеса

От подадените 31 заявления 24 (77 %) са в помощ на работници, съкратени като пряка последица от световната финансова и икономическа криза (член 1а от изменения регламент за ЕФПГ), а предназначението на останалите седем заявления (23 %) е да се отговори на големи структурни промени в моделите на световната търговия вследствие на глобализацията.

Дванадесет заявления са подадени на основание член 2, буква а) от Регламента за ЕФПГ, 18 се основават на член 2, буква б), а едно заявление се позовава на член 2, буква в) — посочва се наличието на извънредни обстоятелства и се заявява, че условията, посочени в член 2, буква а), не могат да бъдат напълно изпълнени.

4.2. Предоставени участия

През 2010 г. бюджетният орган взе 31 решения за съфинансиране от ЕФПГ на активни мерки в рамките на политиката на пазара на труда (вж. таблици 2 и 3 за общ преглед и разбивка на профилите на работниците). Тринадесет от решенията се отнасят до заявления, подадени през 2010 г., а осемнадесет — до заявления, получени през втората половина на 2009 г. Регламент (ЕО) № 546/2009, приет на 18 юни 2009 г., се прилага по отношение на всички предоставени участия (т.е. 65 % съфинансиране, 24-месечен срок на прилагане, считано от датата на подаване на заявлението, и др.).

Предоставените 31 участия са насочени към 23 688 съкратени работници в девет държави-членки, като от ЕФПГ са изплатени общо 83 554 141 EUR (16,7 % от годишната максимална сума, с която разполага ЕФПГ).

Таблица 2 — подробна информация за участията, предоставени през 2010 г.

[pic]

Таблица 3 — участия от ЕФПГ, предоставени през 2010 г.: Профил на работниците

[pic]

4.2.1. Действия, финансирани с помощта на ЕФПГ

В член 3 от Регламент (ЕО) № 1927/2006 е предвидено, че ЕФПГ може да съфинансира само активни мерки на пазара на труда, предназначени да помогнат за повторното интегриране на съкратените работници на пазара на труда. Освен това се посочва, че ЕФПГ може да финансира дейностите на държавите-членки по подготовката, управлението, информацията и рекламата, както и по контрола на използването на финансирането (техническа помощ).

Мерките, одобрени за предоставените през 2010 г. 31 финансови участия на ЕФПГ, имаха за цел повторното интегриране на пазара на труда на 23 688 съкратени работници. Тези мерки се състоят главно от интензивна персонализирана помощ при търсене на работа и предоставяне на съдействие според конкретния случай, различни видове професионално обучение, мерки за повишаване на квалификацията и преквалификация, редица временни финансови стимули/помощи за периода на търсене на работа, обучение и други активни мерки на пазара на труда до действителното повторно интегриране в трудовия живот, както и други видове дейности, като например насърчаване на предприемачеството и субсидираната заетост.

4.2.2. Допълняемост с действия, финансирани от структурните фондове, и по-специално от Европейския социален фонд (ЕСФ)

ЕФПГ е замислен да подобрява пригодността за заетост на съкратените работници и да им осигурява бърза повторна интеграция на пазара на труда посредством активни мерки на пазара на труда, допълвайки по този начин ЕСФ, който е основният инструмент на ЕС за подпомагане на заетостта. Като цяло, в основата на допълняемостта на двата фонда стои възможността да третират тези въпроси в две различни времеви перспективи: докато ЕФПГ предоставя помощ, съобразена с нуждите на съкратените работници, в отговор на конкретно масово съкращение от европейски мащаб, ЕСФ действа в подкрепа на стратегически дългосрочни цели (напр. увеличаване на човешкия капитал, управление на промените) чрез предварително заложени многогодишни програми, чиито ресурси обикновено не могат да бъдат преразпределени за справяне с кризисни ситуации, предизвикани от масови съкращения. Мерките на ЕФПГ и ЕСФ понякога се използват, за да се допълват взаимно и така да се намират решения както в краткосрочен, така и в по-дългосрочен план. Решаващият критерий е потенциалът на наличните инструменти ефективно да подпомагат работниците, а задача на държавите-членки е да подберат и планират инструментите и действията, които са най-подходящи за постигане на набелязаните цели.

Съдържанието на „съгласувания пакет персонализирани услуги“, който ЕФПГ трябва да съфинансира, следва да бъде балансирано с другите действия и да ги допълва . Мерките, съфинансирани от ЕФПГ, може значително да надхвърлят стандартните дейности и начини на действие, а практиката показва, че ЕФПГ позволява на държавите-членки да предложат на съкратените работници много солидна помощ, адаптирана към техните нужди, включително мерки, които държавите-членки обикновено не могат да използват (напр. средно или висше образование). ЕФПГ позволява на държавите-членки по-добре да се съсредоточат върху работниците в особено уязвимо положение, като например тези с ниска квалификация или от мигрантски произход или да предоставят подкрепа за по-дълъг период от време, отколкото би било възможно без ЕФПГ. Всички тези мерки подобряват шансовете на работниците да подобрят своето положение.

Конкретни примери за добра допълняемост между ЕСФ и ЕФПГ представляват досиетата EGF/2010/011 NL/ NXP Semiconductors и EGF/2010/012 NL/ Noord Holland ICT , представени от Нидерландия, EGF/2010/014 SI/Mura, представено от Словения, и EGF/2010/018 DE/Heidelberger Druckmaschinen, представено от Германия. По отношение на първото досие от Нидерландия, допълняемостта се изразява в специален проект на ЕСФ за обучение на работници от предприятия, произвеждащи полупроводници[5], чието време на провеждане отчасти съвпада със срока на прилагане на ЕФПГ. По отношение на второто досие съкратените работници могат също така да участват в два проекта на ЕСФ в сектора на ИКТ[6]. Словения се постара мерките на ЕФПГ да допълват различните дейности в рамките на ЕСФ[7]. В случая с досието от Германия пакетът от персонализирани услуги на ЕФПГ е разработен така, че да допълва дейностите, финансирани от структурните фондове и някои сертифицирани от ЕСФ курсове за обучение, предоставяни в рамките на федералната програма ЕСФ—Федерална служба по заетостта.

Както се изисква съгласно член 6, параграф 5 от Регламент (ЕО) № 1927/2006, всички държави-членки трябва да въведат необходимите механизми, за да се избегне какъвто и да е риск от двойно финансиране от финансовите инструменти на ЕС.

4.3. Случаи, които не отговарят на условията за финансово участие от страна на ЕФПГ

Бюджетният орган не отхвърли нито едно от предложенията за финансиране от ЕФПГ, представени му от Комисията. Едно заявление (EGF/2009/022 BG/ Kremikovtsi, представено от България на 26.10.2009 г.) беше обявено от Комисията за неотговарящо на изискванията[8]. Тази констатация беше съобщена на държавата-членка.

4.4 Резултати, постигнати от ЕФПГ

Основните източници на информация за постигнатите от ЕФПГ резултати са заключителните отчети, представени от държавите-членки съгласно член 15 от Регламент (ЕО) № 1927/2006. Те са допълнени с информация, която се предоставя от държавите-членки в преки контакти с Комисията и по време на провежданите през годината координационни срещи и конференции с представители на държавите-членки. Резултатите и данните, отчетени от държавите-членки през 2010 г., са обобщени в следващия раздел и в таблица 4.

4.4.1. Заключителни отчети, представени от държавите-членки през 2010 г. относно изпълнението на финансовите участия

През 2010 г. Комисията получи четири заключителни отчета за следните досиета: EGF/2008/004 ES/Castilla y Léon and Aragón, EGF/2008/005 ES/Cataluña, EGF/2009/001 PT/Norte-Centro и EGF/2009/002 DE/Nokia. Това бяха последните досиета по ЕФПГ с 12-месечен срок на прилагане преди този период да бъде удължен на 24 месеца с Регламент (ЕО) № 546/2009 от 18 юни 2009 г.

4.4.2. Обобщение на резултатите и добрите практики, отчетени през 2010 г.

Четирите заключителни отчета, представени от три държави-членки, показват, че в края на срока на прилагане на ЕФПГ или скоро след това 629 работници (20 % от 3 146) са намерили нова работа или са били самостоятелно заети. Останалите са били в процес на образование или обучение (приблизително 5 %) или безработни или неангажирани с трудова дейност поради причини от лично естество.

Резултатите от гледна точка на повторната интеграция на работното място бяха възпрепятствани от значително намаления капацитет на местните и регионалните пазари на труда да приемат нови работници, което е пряка последица от световната финансова и икономическа криза. Не бива да бъде отдавано твърде голямо значение на процента на повторна интеграция, тъй като той дава информация за състоянието на заетостта на работниците единствено към момента, в който са събрани данните. Той не дава информация за вида заетост и качеството на работата, която лицето е намерило, и може не след дълго да претърпи сериозни промени. Според информацията, получена от няколко държави-членки, няколко месеца сред предаването на окончателните доклади вече се наблюдава нарастване на процента на повторна интеграция, особено в случаите, когато работниците продължават да получават помощ, адаптирана към нуждите им, след срока на прилагане на ЕФПГ, за сметка на държавите-членки или с помощта на ЕСФ.

Държавите-членки съобщиха редица интересни факти и окуражителни данни, сочеща, че личното положение, увереността в собствените сили и пригодността за заетост на работниците са осезаемо подобрени благодарение на помощта и услугите, предоставени от ЕФПГ, дори ако работниците не винаги намират бързо нова работа. ЕФПГ даде възможност на държавите-членки да действат по-активно, отколкото би било възможно без финансиране по ЕФПГ, в регионите, засегнати от съкращения, що се отнася до броя на хората, на които се оказва помощ, и продължителността и качеството на предоставяната подкрепа. Предоставените от ЕС средства дадоха възможност на държавите-членки да реагират по-гъвкаво и да включат в своите пакети от мерки действия, които са персонализирани във висока степен, а понякога са и новаторски, както и да отделят повече внимание на най-слабо квалифицираните. По тази причина помощта, съфинансирана от ЕФПГ, представлява важна инвестиция в умения, което може да има положителен ефект в средносрочен и дългосрочен план, когато пазарите постепенно се възстановят от кризата. Освен това ЕФПГ беше оценен като полезен инструмент в момент, белязан от бюджетен дефицит и съкращаване на публичните разходи, когато национални ресурси са оскъдни, а държавите-членки и предприятията все още се възстановяват от световната криза. Междинната оценка на ЕФПГ, трябва да бъде направена през 2011 г., както се изисква съгласно член 17, параграф 1, буква а) от Регламент (ЕО) № 1927/2006, ще съдържа по-подробна оценка на въздействието на ЕФПГ.

Таблица 4 — окончателните отчети, получени през 2010 г. — преглед на резултатите[9]

[pic]4.4.3. Подробности за приложените през 2010 г. мерки

EGF/2008/004 Castilla Leon y Aragón/Испания (автомобилна промишленост)

От 534 работници, участвали в мерките, съфинансирани от ЕФПГ, 184 (34,5 %) са започнали работа в края на срока на прилагане, а останалите 350 (65,5 %) са били в процес на образование или обучение, безработни или неангажирани с трудова дейност поради различни причини от лично естество. Процентът на повторно интегриране трябва да се разглеждат в контекста на високата безработица в двата засегнати региона, който се удвои между 2008 г. и 2010 г. като следствие от финансовата и икономическа криза.

Дори все още безработните работници са заявили, че с помощта на мерките от ЕФПГ са повишили самочувствието и увереността си в собствените сили, постигнали са независимост и са получили основните умения и способности, необходими за повторното им интегриране на пазара на труда. За испанските органи ЕФПГ е особено подходящ инструмент за повторно интегриране на работници, които разполагат с малко възможности бързо да си намерят нова работа, а благодарение на участието на ЕФПГ испанските органи могат да избират измежду широк набор от мерки, персонализирани и съобразени с нуждите на работниците в по-голяма степен, отколкото би било възможно без финансиране от ЕФПГ. Голям процент от подпомогнатите работници успешно са запазили или повишили своето равнище на квалификация или са постигнали по-голяма пригодност за заетост, подобрявайки по този начин перспективите си на пазара на труда.

Приложените персонализирани мерки представляват интересна комбинация от помощ за търсене на работа, за обучение и за повторна интеграция и финансово подпомагане. След стандартните първоначалните мерки, насочени към всички работници от целевата група, като консултации и изготвяне на индивидуални пътища за развитие, бяха проведени различни дейности, които започнаха с широкомащабно проучване на пазара на труда и бяха последвани от усилия да бъде намерено съответствие между кандидатурите и свободните работни места. Мултидисциплинарни екипи за подпомагане посетиха почти 3 000 предприятия (много от тях МСП) в изпълнение на двойната цел да съчетаят възможностите за работа и квалификациите на безработните или да им дадат нужните квалификации за новите работни места, както и да популяризират проекта сред предприятията. По този начин бяха получени повече от 400 предложения за работа, a повече от 200 работници успешно кандидатстваха за тези нови работни места по време на срока на прилагане на ЕФПГ. Контактът с работниците продължи и след повторната им интеграция, за да се установят евентуалните спънки и да се оцени тяхното лично удовлетворение. Испанските органи ще продължат да анализират пазара и професионалното положение на работниците и след края на проекта по ЕФПГ, ще бъдат запазени и контактите с предприятията, за да се осигури приемственост на постигнатото от ЕФПГ за в бъдеще.

Предоставените на работниците услуги за подобряване на квалификацията включват различни видове обучение, някои от които свързани с ангажимент за повторна интеграция на работниците, поет от страна на дадено предприятие, като например: курсове за подобряване на уменията в областта на технологиите за добиване на енергия от възобновяеми източници, информационните технологии, техническите дейности, поддръжката, социалната сфера и туризма; счетоводство и управление на МСП; умения за лидерство и комуникация. На някои от работниците са предоставени временни финансови помощи, за да се компенсира разликата между предишните и новите им заплати (стимули за повторна интеграция), и/или помощи за търсене на работа, включително специални помощи за работници, полагащи грижи за други лица.

EGF/2008/005 Catalonia/Испания (текстил)

От 587 работници, които са се възползвали от съфинансираните от ЕФПГ мерки, 30 работници (5,1 %) са намерили отново работа в края на срока на прилагане (включително един работник, който е започнал нов бизнес), 17 (2,9 %) са били в процес на образование или обучение, а останалите 540 (92,0 %) са били безработни или неангажирани с трудова дейност поради различни причини от лично естество. Ниският процент на повторна интеграция трябва да бъде разглеждан в контекста на отслабения вследствие на финансовата и икономическата криза пазар на труда и на фона на късното предоставяне на финансирането от ЕФПГ (вж. коментара по-долу).

Испанските власти отчетоха, че участието на ЕФПГ им е позволило да предприемат активни действия, съобразени с нуждите на засегнатите работници, за които финансовите средства от други източници са били по-малко подходящи. Повечето от участващите работници са показали високо ниво на ангажираност с мерките и общото мнение на участниците е много положително. Моделът на управление включва използването на широкообхватна мрежа от институции, а участието на местните власти е разглеждано като възлов елемент за успешното прилагане на мерките. Когато е възможно, регионалните власти ще прилагат методологията на ЕФПГ при подобни програми за връщане на работа.

Мерките включваха: професионално ориентиране, за да се установят пригодността за заетост на съкратените работници и пречките, които срещат при търсене на нова работа; активно съдействие при пренасочване/търсене на работа, което включва лични съветници, които да помогнат на работниците отново да намерят място на пазара на труда; „класни стаи за активно обучение“, които предоставят на работниците пряк достъп до компютри и интернет портали за търсене на работа, като в същото време получават напътствия от квалифициран персонал. Мерките за обучение включват курсове за повишаване на квалификацията, като например курсове по информационни технологии, техники за устна/писмена комуникация, основни курсове по предприемачество, чрез които също да се обърне внимание на специфичните нужди на работниците над 45-годишна възраст, тези с най-ниска квалификация или лицата, които не са граждани на Испания. Било е предложено групово обучение в региони, в които местните предприятия са установили необходимост от дадени професионални умения, или за бързоразвиващи се сектори, които може да предложат възможности за работа в бъдеще. На някои от работниците са били предоставени временни финансови помощи по време на периода на търсене на работа и/или ако са приели работа за срок от най-малко шест месеца (стимули за повторна интеграция).

Поради забавяне при отпускането на финансиране от ЕС Испания започна прилагането на първия пакет от мерки, използвайки собствени ресурси. Тъй като до последните месеци от срока на прилагане на ЕФПГ не беше възможно стартирането на голяма част от планираните мерки, Испания също така реши да продължи да предоставя персонализирани услуги за своя сметка в продължение на още четири месеца. Допълнителните мерки след края на срока на прилагане на ЕФПГ позволиха на Испания да подпомогне допълнително 387 съкратени работници (от 1 100, към които първоначално бяха насочени мерките). Половин година след края на срока на прилагане на ЕФПГ процентът на повторната интеграция на работното място е значително по-висок, отколкото веднага след приключването на проекта по ЕФПГ.

EGF/2009/001 North/Centre/Португалия (текстил)

От 720 работници, участвали в мерките, съфинансирани от ЕФПГ, 30 работници (4,2 %) са били отново на работа в края на срока на прилагане, девет (1,3 %) са били в процес на образование или обучение, а останалите 681 (94,6 %) са били безработни или неангажирани с трудова дейност поради различни причини от лично естество. Ниският процент на повторна интеграция трябва да бъде разглеждан в контекста на отслабения вследствие на финансовата и икономическата криза пазар на труда. Друго обяснение за това са ниските образователни нива — 79 % от подпомогнатите работници не са завършили основния деветгодишен курс на обучение, други 13 % не са завършили средно образование — а също и големият брой работници на възраст над 55 години, за които срокът на прилагане беше твърде кратък, за да могат да се възползват оптимално от мащабната образователна подкрепа.

Властите в Португалия докладваха, че мерките са били добре приети както от участниците, които са признали, че са подобрили своите професионални умения, а по този начин и пригодността си за заетост, така и от службите по заетостта, които благодарение на подкрепата от ЕФПГ са имали възможност да продължат да получават информация във връзка с нуждите на безработните лица, разпръснати в различни села. Португалия призна колко е важно да бъдат мотивирани хората, изгубили своята работа, като се гарантира пълната ангажираност на регионалните центрове по заетостта и в съответствие с график се осигури оптимално използване на срока на прилагане.

Мерките включваха индивидуална помощ при търсене на работа за около една трета от работниците в целевата група, например признаване/сертифициране на вече съществуващи умения, подготовка на обучения и пътища за повторна интеграция, както и редица (кратки) обучения и модули за преквалификация, въз основа на националния каталог на квалификациите, които бяха предоставени от признати центрове за обучение на почти всички работници от целевата група. Друга част от мерките беше съобразена с нуждите на хората, срещащи особено големи затруднения да намерят отново място на пазара на труда: тези мерки бяха предоставени от организации с нестопанска цел и се състояха от индивидуални планове за интегриране, помощ за интеграция и финансови помощи за участващите работници. Също така бяха предложени безвъзмездни средства за обучение и подкрепа за предприемачеството. За по-голямата част от мерките бяха подписани споразумения за сътрудничество между работниците и организациите, предоставящи услугата или извършващи мониторинг, в които се определят съответните им задължения.

До януари 2011 г. (една година след края на срока на прилагане на ЕФПГ), броят на повторно интегрираните работници достигна 200, което доказва, че мерките, съфинансирани от ЕФПГ, са продължили да водят до положителни резултати известно време след края на срока на прилагане на ЕФПГ.

EGF/2009/002 Nokia/Германия (мобилни телефони)

От 1 305 работници, възползвали се от мерките, съфинансирани от ЕФПГ, 385 работници (29,5 %) са намерили нова работа четири седмици след края на срока на прилагане (включително 36, които са били самостоятелно наети), 121 (9,3 %) са били в процес на образование или обучение, а останалите работници са били безработни (737 или 56,5 %) или неангажирани с трудова дейност поради различни причини от лично естество (62 или 4,8 %).

Въпреки неблагоприятното положение на пазара на труда, породено от световната криза, и други проблеми като относително ниското равнище на квалификация, напредналата възраст на повечето работници, слабият интерес към мобилността и нежеланието им да приемат нови, по-нископлатени работни места, германските власти смятат резултатите от проекта по ЕФПГ за „задоволителни в доста голяма степен“.

Германия разглежда ЕФПГ като инструмент, който по полезен начин допълва и задълбочава усилията на национално равнище за справяне с последиците от кризата, като разширява спектъра на предлаганите квалификации и удължава периода, през който работниците могат да получават помощ. Голяма част от получилите подкрепа от ЕФПГ са бивши работници на Nokia, които, след като са се възползвали от предишни мерки на трансферното предприятие Transfergesellschaft (създадено от социалните партньори за максимален срок от 12 месеца), все още не са били повторно интегрирани на пазара на труда. Интензивната им подготовка продължи още шест месеца в рамките на проекта по ЕФПГ, като им беше предложен широк спектър от персонализирани услуги с акцент върху активната индивидуална помощ при търсене на работа и мерките за обучение, допълнени от финансови помощи под формата на краткосрочни средства за дневни разходи („Transferkurzarbeitergeld“) за срока на участието им в обучението и активни мерки за повторна интеграция, при условие че съответните работници се ангажират на пълно работно време с проекта по ЕФПГ.

Курсовете за обучение бяха внимателно насочени към тези региони, в които има търсене на пазара на труда, и бяха разработени така, че да допълват курсовете, които вече се предлагат от Европейския социален фонд или предприятието, извършило съкращенията. Предложените услуги включваха помощ, за да могат тези, които вече са намерили нова работа, да се подготвят за новите си работни места, подкрепа за потенциалните предприемачи, насоки за търсещите работа в чужбина и създаване сред някои конкретни групи участници на групи за самопомощ на хората в подобно положение. ЕФПГ предостави възможност на Германия да предложи много по-добро съотношение между търсещите работа лица и съветниците — един съветник на всеки 40 работници срещу обичайното съотношение от един съветник на 200 работници — а подборът на съветниците беше въз основа на характеристиките на участниците. Поради забавяне при отпускането на финансиране от ЕФПГ Германия е започнала изпълнението на първоначалните мерки, използвайки собствени ресурси и финансиране от ЕСФ.

В резултат на всичко това съфинансираната подкрепа от ЕФПГ беше много ефективна и в голяма степен съобразена с индивидуалните нужди.

Шест месеца след края на срока на прилагане още 42-ма души, които преди това са били безработни, са намерили нова работа, увеличавайки броя на повторно интегрираните работници на 427. Броят на повторно интегрираните работници нарасна още повече два месеца по-късно, което показва, че подкрепата, съфинансирана от ЕФПГ, може да има положителен ефект и в дългосрочен план.

4.5. Финансов отчет

4.5.1. Финансово участие от ЕФПГ

През 2010 г. бюджетният орган предостави 31 участия от ЕФПГ на обща стойност 83 554 141 EUR , което представлява 16,7 % от годишната максимална сума , с която разполага ЕФПГ (таблица 2). Всички 31 плащания бяха от бюджета за 2010 г., въпреки че девет от тях бяха изплатени в началото на 2011 г.

Съгласно точка 28 от междуинституционалното споразумение от 17 май 2006 г.[10], с което се определя бюджетната рамка на ЕФПГ, годишната максимална сума, с която разполага фондът, не може да надхвърля 500 млн. EUR, които могат да се вземат от всеки съществуващ марж под тавана за глобалните разходи за предходната година и/или от прекратените бюджетни кредити за поети задължения от предходните две години, с изключение на тези по функция 1Б от финансовата рамка. Освен това в член 12 от Регламента за ЕФПГ е предвидено, че поне 25 % от годишната максимална сума трябва да е на разположение на 1 септември всяка година, за да се покрият възникналите нужди до края на годината.

Бюджетните кредити за поети задължения за предоставените през 2010 г. средства бяха прехвърлени от резерва към бюджетния ред на ЕФПГ.

През 2010 г. източник на бюджетни кредити за плащания в началото на годината беше бюджетът на ЕСФ (19 881 554 EUR) , заради близостта на политиките на двата фонда. За да се избегне объркване по отношение на използването на бюджетните ресурси, Комисията идентифицира алтернативни източници на бюджетни кредити за плащания в хода на годината и стана ясно къде има непълно усвояване на средствата. Сумата от 21 381 228 EUR беше използвана от бюджетен ред „Приключване на програмата за предприятията: подобряване на финансовата среда за малките и средните предприятия (МСП)“. Допълнителна сума от 42 359 291 EUR беше определена и използвана от бюджетен ред „Рамкова програма за конкурентоспособност и иновации — програма за предприемачество и иновации“. Инвестиционните прогнози и за двата бюджетни реда бяха драстично съкратени в резултат на финансовата криза.

Плащанията за 2010 г. (83 554 141 EUR) са били с 60 % по-високи, отколкото за 2009 г. (52 349 047 EUR). Опитът показва, че сега държавите-членки са по-ефективни при изготвянето и подаването на заявления до ЕФПГ, отколкото през първите години.

4.5.2. Разходи за техническа помощ

Съгласно член 8, параграф 1 от Регламент (ЕО) № 1927/2006 до 0,35 % от наличните финансови ресурси за годината (максимум 175 млн. EUR) може да бъдат предоставени под формата на техническа помощ по инициатива на Комисията за дейности като информация, административна и техническа поддръжка, мониторинг, одит, контрол и оценка, необходими за прилагането на Регламента за ЕФПГ. През 2010 г. беше предоставена сумата от 1 110 000 EUR за техническа помощ[11] по отношение на изброените в таблица 5 дейности. Не беше отправено искане за останалите за годината 640 000 EUR, които потенциално можеха да се предоставят за техническа помощ.

Таблица 5 — Разходи за техническа помощ за 2010 г.

Описание | Сума, предвидена в бюджета EUR | Действителна сума EUR |

Информация (напр. актуализиране на уебсайта на ЕФПГ на всички езици на ЕС, публикации и аудиовизуални дейности) | 240 000 | 81 436,59 |

Административна и техническа помощ — срещи с лицата за контакт на ЕФПГ — конференции и семинари (вкл. конференции на заинтересованите страни) | 70 000 200 000 | 86 425,34 332 478,59 |

Оценка (средносрочна оценка на ЕФПГ, както се изисква съгласно член 17, параграф 1, буква а) от Регламента за ЕФПГ) | 300 000 | 300 000 |

Мониторинг (десет проучвания) | 250 000 | 0 |

Създаване на база от знания | 50 000 | 0 |

Одит и контрол: не е използвано финансово участие за тази категория (извършените през 2010 г. одити бяха финансирани от други източници на Европейската комисия) |

Общо | 1 110 000 | 800 340,52 |

През годината бе решено да се организират две конференции на заинтересованите страни по ЕФПГ, за да се проведе консултация с държавите-членки, изпълнителните органи и социалните партньори относно действащия в момента Регламент за ЕФПГ и промените, които ще са необходими след 2011 г. (дали да продължи да се прилага дерогацията във връзка с кризата, с която се позволява на ЕФПГ да оказва подкрепа на работници, съкратени като пряка последица от световната финансова и икономическа криза, и се повишава участието на ЕФПГ на 65 % от общия размер на разходите) и след 2013 г. (когато целият Регламент за ЕФПГ трябва да бъде преразгледан). Тези консултативни конференции замениха първоначално предвидените десет мониторингови проучвания. Освен това беше планиран семинар на одиторите на ЕФПГ през април 2011 г.

4.5.3. Докладвани или приключени случаи на нередности

През 2010 г. на Комисията не бяха докладвани нередности съгласно Регламента за ЕФПГ. Нямаше приключени случаи на нередности през 2010 г. съгласно Регламента за ЕФПГ.

4.5.4. Прекратяване на финансовото участие от ЕФПГ

В член 15, параграф 2 от Регламента за ЕФПГ са предвидени процедурите за прекратяване на финансовото участие от ЕФПГ. През 2010 г. беше прекратена втората серия от финансови участия на ЕФПГ от създаването на фонда. Това са следните шест участия:

Таблица 6 — Досиета, прекратени през 2010 г.

[pic]Общата сума на неизразходваните средства, която трябва да бъде възстановена на Комисията по тези шест досиета, възлиза на 9 857 484,55 EUR .

Държавите-членки не са използвали изцяло предоставените участия от ЕФПГ по различни причини. Макар че държавите-членки се насърчават да изготвят реалистични проектобюджети за предложения съгласуван пакет персонализирани услуги, е възможно не всички поискани ресурси да се окажат необходими по време на изпълнението на мерките. В някои случаи е възможно броят на работниците, нуждаещи се от помощ, да е бил надценен, някои работници може да предпочетат по евтините мерки пред по-скъпите или пък да участват в дадена мярка за по-кратък период от предвидения, тъй като са си намерили нова работа, за други пък е възможно да не участват, защото са предпочели ранното пенсиониране. Друга възможна причина за по-ниските разходи е закъснение при въвеждането на мерките. Очаква се с натрупването на опит да се подобри и предвиждането на средствата от бюджета за мерките и прогнозите за участието от страна на работниците, а държавите-членки вече са започнали да прилагат извлечените поуки при последващи заявления. В допълнение към това се полагат големи усилия за опростяване на процедурите за вземане на решения и за изплащане на средства от ЕФПГ, така че за в бъдеще времето и предоставените средства да бъдат оптимално оползотворени.

4.6. Дейности по предоставяне на техническа помощ, предприети от Комисията

4.6.1. Информация и публичност

Интернет сайт

Съгласно член 9 от Регламент (ЕО) № 1927/2006 на Комисията е възложена отговорността да „създаде интернет сайт, достъпен на всички езици на Общността, за да предоставя информация за ЕФПГ, указания за подаването на заявления, както и актуална информация за приетите и отказани заявления, изтъквайки ролята на бюджетния орган.“

Съобразно изискванията на член 9 създаденият от Комисията интернет сайт на ЕФПГ ( http://ec.europa.eu/egf ) е на разположение на всички 23 езика на ЕС, включително ирландски. През 2010 г. на интернет сайта на ЕФПГ бяха отчетени 80 208 посетители и 177 654 посетени страници.

Действия по популяризиране, предприети през 2010 г.

През първото тримесечие на 2010 г. беше изготвена брошура, която да открои основните промени, въведени с Регламент (ЕО) № 546/2009 за изменение на Регламент (ЕО) № 1927/2006 за създаване на Европейски фонд за приспособяване към глобализацията. Брошурата е издадена на 23 езика и може да бъде намерена на уебсайта на ЕФПГ. Печатни екземпляри на английски, френски и немски език бяха разпространени в службите по заетостта и сред широката общественост.

4.6.2. Срещи с националните органи и социалните партньори

Петата и шестата среща на лицата за контакт на Европейския фонд за приспособяване към глобализацията, на които присъстваха представители на държавите-членки, бяха проведени на 11 март 2010 г. в Брюксел и на 29—30 септември 2010 г. в Порто. Част от срещата в Порто беше посветена на подготовката на двете преразглеждания на Регламента за ЕФПГ, които Комисията ще извърши до края на 2011 г. и 2013 г. съответно.

4.6.3. Средносрочна оценка на ЕФПГ

Комисията започна подготвителна работа за средносрочната оценка на фона, както се изисква съгласно член 17, параграф 1, буква а) от Регламента за ЕФПГ. Административните процедури за възлагане на извършването на оценката на външен изпълнител бяха почти завършени до края на 2010 г.

5. Тенденции

Нарастващият броя случаи на заявления за участие от ЕФПГ води до повече налични данни, въз основа на които да бъдат установени тенденции при заявленията и за добиване на обща представа за посоката на действията на фонда. Данните, съдържащи се в графиките по-долу и в приложение 1, се отнасят до 73 заявления в 25 икономически сектора и са получени между януари 2007 г. и декември 2010 г.

Графика 1: Брой заявления, получени между 2007 г. и 2010 г.

[pic]

2007 г. | 2008 г. | 2009 г. | 2010 г. | Общо |

Причини във връзка с кризата | ------- | ------ | 23 | 24 | 47 |

Причини във връзка с търговията | 8 | 5 | 6 | 7 | 26 |

Общо | 8 | 5 | 29 | 31 | 73 |

% от общата сума | 11,0 % | 6,8 % | 39,7 % | 42,5 % | 100,0 % |

Графика 2: Брой работници от целевата група, по държави-членки

[pic]Ирландия оглавява списъка на държавите-членки с повече от 12 600 работници в целевата група за получаване на помощ, следвана от Испания с повече от 9 600 работници, докато в целевите групи в Чешката република и България се включват едва около 450 и 650 работници.

Графика 3: Брой работници от целевата група, по сектори

[pic]*) към 31.12.2010 г. двете отбелязани досиета са включени в „Строителство на сгради“ (разделениe 41 на NACE).

Сред засегнатите сектори на първо място и преди всичко е автомобилният сектор с повече от 18 000 работници в целевата група, следван от текстилният сектор (повече от 11 000 работници в целевата група) и сектор на строителството на сгради (малко над 10 000 работници в целевата група)[12].

Графика 4: Средна сума от ЕФПГ за работник от целева група, по сектори

[pic]

*) към 31.12.2010 г. двете отбелязани досиета са включени в „Строителство на сгради“ (разделeние 41 на NACE).

Графика 4 илюстрира средната стойност на помощта от ЕФПГ за работник в различните сектори. Работниците в сектора на строителството на плавателни съдове са получили помощ от ЕФПГ с най-висока средна стойност (малко над 15 000 EUR на работник), следвани от сектора на основните метали (почти 9 700 EUR на работник), сектор „поддържане на въздухоплавателни средства“ (повече от 8 700 EUR на работник) и сектор „машини и оборудване“ (повече от 7 000 EUR на работник). Най-ниските средни суми са отчетени в секторите „мебели“, „търговия на дребно“ и „облекло“ (приблизително 1000 EUR на работник).

6. Заключение

Известните до момента тенденциите сочат, че до ЕФПГ заявления се подават от все по-голям брой сектори и държави-членки. Също така държавите-членки натрупват все повече опит при избора на най-подходящи мерки, планирането на своята помощ за съкратените работници и използването на ЕФПГ за изпробване на нови подходи. В резултат на разгръщането на пълния потенциал на ЕФПГ в допълнение към други налични инструменти и в консултации с основните заинтересовани страни съкратените работници ще получават помощ, която е във все по-голяма степен персонализирана и съобразена с нуждите им, подобрявайки по този начин възможностите им на пазара на труда.

ПРИЛОЖЕНИЕ 1 Заявления до ЕФПГ според класификацията на икономическите дейности към 31.12.2010 г. общ брой заявления: 73 *) |

Автомобилна промишленост (NACE: производство на автомобили, ремаркета и полуремаркета, разделение № 29) |

№ | Държава-членка | Досие |

EGF/2007/001 | FR | Peugeot |

EGF/2007/010 | PT | Lisboa-Alentejo |

EGF/2008/002 | ES | Delphi |

EGF/2008/004 | ES | Castilla Leon |

EGF/2009/007 | SE | Volvo |

EGF/2009/009 | AT | Steiermark |

EGF/2009/013 | DE | Karmann |

EGF/2009/019 | FR | Renault |

EGF/2010/002 | ES | Cataluña |

EGF/2010/004 | PL | Wielkopolskie |

EGF/2010/015 | FR | Peugeot |

EGF/2010/023 | ES | Lear |

EGF/2010/031 | BE | General Motors, Белгия |

Текстил (NACE: производство на текстил, разделение № 13) |

№ | Държава-членка | Досие |

EGF/2007/005 | IT | Sardegna |

EGF/2007/006 | IT | Piemonte |

EGF/2007/007 | IT | Lombardia |

EGF/2008/001 | IT | Toscana |

EGF/2008/003 | LT | Alytaus tekstilė |

EGF/2008/005 | ES | Catalonia |

EGF/2009/001 | PT | North/Centre |

EGF/2009/004 | BE | Oost-West Vlaanderen |

EGF/2009/005 | BE | Limburg |

EGF/2010/009 | ES | Valencia |

Облекло (NACE: производство на облекло, разделение № 14) |

№ | Държава-членка | Досие |

EGF/2007/008 | MT | Текстил |

EGF/2009/018 | LT | Облекло |

EGF/2010/003 | ES | Galicia |

EGF/2010/014 | SI | Mura |

Печатна промишленост (NACE: печатна дейност и възпроизвеждане на записани носители, разделение № 18) |

№ | Държава-членка | Досие |

EGF/2009/026 | NL | Noord Holland и Utrecht |

EGF/2009/027 | NL | Noord Brabant и Zuid Holland |

EGF/2009/028 | NL | Limburg |

EGF/2009/029 | NL | Gelderland и Overijssel |

EGF/2009/030 | NL | Drenthe |

EGF/2010/027 | NL | N Brabant, разделение 18 |

EGF/2010/028 | NL | Overijssel, разделение 18 |

EGF/2010/029 | NL | Z Holland/Utrecht, разделение 18 |

EGF/2010/030 | NL | N Holland/Flevoland, разделение 18 |

Машини и оборудване (NACE: производство на машини и оборудване, с общо и специално предназначение, разделение № 28) |

№ | Държава-членка | Досие |

EGF/2009/015 | DK | Danfoss Group |

EGF/2009/031 | DK | Linak |

EGF/2010/001 | DK | Nordjylland |

EGF/2010/006 | PL | H.Cegielski-Poznań |

EGF/2010/013 | PL | Podkarpackie |

EGF/2010/017 | DK | Midtjylland machinery |

EGF/2010/018 | DE | Heidelberger Druckmaschinen |

EGF/2010/022 | DK | LM Glasfiber |

Електронно оборудване (NACE: Производство на компютърна и комуникационна техника, електронни и оптични продукти, разделение № 26) |

№ | Държава-членка | Досие |

EGF/2009/023 | PT | Qimonda |

EGF/2010/008 | AT | AT&S |

EGF/2010/011 | NL | NXP Semiconductors |

Мобилни телефони (NACE: Производство на компютърна и комуникационна техника, електронни и оптични продукти, разделение № 26) |

№ | Държава-членка | Досие |

EGF/2007/003 | DE | BenQ |

EGF/2007/004 | FI | Perlos |

EGF/2009/002 | DE | Nokia |

Строителство на сгради (NACE: строителство на сгради, разделение № 41) |

№ | Държава-членка | Досие |

EGF/2009/011 | NL | Heijmans |

EGF/2009/017 | LT | Строителство |

EGF/2010/019 | IE | Construction, разделение № 41 |

Специализирани строителни дейности (NACE: Специализирани строителни дейности, разделение № 43) |

№ | Държава-членка | Досие |

EGF/2010/020 | IE | Строителство, разделение № 43 |

Архитектурни и инженерни дейности (NACE: архитектурни и инженерни дейности; технически изпитвания и анализи, разделение №71) |

№ | Държава-членка | Досие |

EGF/2010/021 | IE | Строителство, разделение № 71 |

Основни метали (NACE: производство на основни метали, разделение № 24) |

№ | Държава-членка | Досие |

EGF/2009/022 | BG | Кремиковци АД (не отговаря на изискванията) |

EGF/2010/007 | AT | Steiermark-Niederoesterreich |

Битови уреди (NACE: производство на електрически съоръжения, разделение № 27) |

№ | Държава-членка | Досие |

EGF/2009/006 | IT | Gruppo Merloni |

EGF/2009/010 | LT | AB Snaige |

Търговия на дребно (NACE: търговия на дребно, без търговията с автомобили и мотоциклети, разделение № 47) |

№ | Държава-членка | Досие |

EGF/2010/010 | CZ | Unilever |

EGF/2010/016 | ES | Aragon |

Компютри (NACE: производство на компютърна и комуникационна техника, електронни и оптични продукти, разделение № 26) |

№ | Държава-членка | Досие |

EGF/2009/008 | IE | Dell |

Търговия на едро (NACE: търговия на едро, разделение № 46) |

№ | Държава-членка | Досие |

EGF/2010/012 | NL | Noord Holland ICT |

Техническо обслужване на въздухоплавателни средства (NACE: ремонт и инсталиране на машини и оборудване, разделение № 33) |

№ | Държава-членка | Досие |

EGF/2009/021 | IE | SR Technics |

Издателска дейност (NACE: издателска дейност, разделение № 58) |

№ | Държава-членка | Досие |

EGF/2009/024 | NL | Noord Holland и Zuid Holland |

Мебели (NACE: производство на мебели, разделение № 31) |

№ | Държава-членка | Досие |

EGF/2009/016 | LT | Мебели |

Кристално стъкло (NACE: производство на изделия от други неметални минерални суровини, разделение № 23) |

№ | Държава-членка | Досие |

EGF/2009/012 | IE | Waterford Crystal |

Скални материали/мрамор (NACE: производство на изделия от други неметални минерални суровини, разделение № 23) |

№ | Държава-членка | Досие |

EGF/2010/005 | ES | Valencia |

Керамика (NACE: производство на изделия от други неметални минерални суровини, разделение № 23) |

№ | Държава-членка | Досие |

EGF/2009/014 | ES | Valencia |

Дограма и други изделия от дървен материал (NACE: производство на дървен материал и дограма и други изделия от дървен материал и корк, без мебели, разделение № 16) |

№ | Държава-членка | Досие |

EGF/2009/020 | ES | Castilla La Mancha |

Финансови услуги (NACE: предоставяне на финансови услуги, без застраховане и допълнително пенсионно осигуряване, разделение № 64) |

№ | Държава-членка | Досие |

EGF/2010/024 | NL | ABN Amrobank |

Строителство на плавателни съдове (NACE: производство на превозни средства, без автомобили, разделение № 30) |

№ | Държава-членка | Досие |

EGF/2010/025 | DK | Odense Steel Shipyard |

Производство на обувки (NACE: Обработка на кожи; производство на обувки и други изделия от обработени кожи без косъм, разделение № 15) |

№ | Държава-членка | Досие |

EGF/2010/026 | PT | Rohde |

*) следните четири досиета са били оттеглени от държавите-членки (към 31.12.2010 г.) и не са включени в списъка или в статистиката: |

EGF/2007/002 | FR | Renault |

EGF/2007/009 | ES | Delphi |

EGF/2009/003 | AT | Magna Steyr |

EGF/2009/025 | NL | Noord Brabant |

[1] Регламент (ЕО) № 1927/2006 от 20 декември 2006 г. за създаване на Европейски фонд за приспособяване към глобализацията, OВ L 406, 30.12.2006 г., стр. 1, поправен за всички езикови версии с ОВ L 48, 22.2.2008 г., стр. 82, а само за английски език — с OВ L 202, 31.7.2008 г., стр. 74.

[2] Регламент (ЕО) № 546/2009 на Европейския парламент и на Съвета от 18 юни 2009 година за изменение на Регламент (ЕО) № 1927/2006 за създаване на Европейски фонд за приспособяване към глобализацията, (OВ L 167, 29.6.2009 г.)

[3] Машини и оборудване (6), автомобилна промишленост (5), печатна промишленост (4), електронно оборудване (2), търговия на дребно (2), облекло (2), текстил (1), строителство на сгради (1), специализирани строителни дейности (1), архитектурни и инженерни дейности (1), финансови услуги (1), строителство на плавателни съдове (1), производство на обувки (1), скални материали/мрамор (1), търговия на едро (1), основни метали (1).

[4] Трите досиета за сектора на строителството в Ирландия (EGF/2010/019, 020, 021) не са включени тук, защото разбивката беше предоставена едва през 2011 г.

[5] 2009ESFN451 Stichting Opleidings- en ontwikkelingsfonds voor semiconductor productiebedrijven.

[6] 2008ESFN226 (срок на проекта: от 1.4.2009 г. до 31.3.2010 г.) и 2008ESFB295 (срок на проекта: от 1.11.2009 г. до 31.10.2010 г.).

[7] Включително „обучение за по-голяма пригодност за заетост“ и „подготовка за процедурите по оценяване и получаване на национални професионални квалификации“.

[8] SEC (2010) 993 окончателен от 30.8.2010 г.

[9] Тази таблица бе съставена от Комисията въз основа на мерките, приложени от държавите-членки, както същите са съобщени в заключителните отчети от държавите-членки. Категориите мерки са основани на методологията на Евростат, описана в „База данни за политиката на пазара на труда – методология – преработена версия от юни 2006 г.“, но не съответстват изцяло на нея. Някои от съфинансираните мерки, например помощи за търсене на работа, помощи за обучение, средства за дневни разходи при активни мерки на пазара на труда, не отговарят на нито една от категориите на Евростат.

[10] ОВ C 139, 14.6.2006 г., стр. 1.

[11] ОВ L 154, 19.6.2010 г., стр. 27.

[12] За по-подробна разбивка вж. приложение 1.